Claude-Louis Rodet

Claude-Louis RODET estis franca politikisto naskiĝinta la 29-an de septembro 1768 en Bourg-en-Bresse kaj mortinta la 31-an de oktobro 1838 en la sama urbo.

 Biografio 
Advokato en Bourg-en-Bresse dum la franca revolucio, li varbis sin en 1791 en la 3-a bataliono de voluntuloj de lia departemento, partoprenis kampanjon al la Rejno kaj estis nomumita oficiro-pagisto. 

Retiriĝinta post la paco de Campo-Formio, li reprenis sian advokatan karieron, kaj fariĝis municipa konsilisto de Bourg-en-Bresse dum la Unua Imperio. 

Li estis elektita la 20-an de decembro 1818 kiel deputito de la departemento Ain, kaj seĝis inter la subtenantoj de konstituciismo.

La deputitaj balotoj de la 25-a de februaro 1824 ne favoris lin, sed li denove estis elektita en la parlamenton la 26-an de majo 1829, revenis al la opozicia grupo kaj interalie voĉdonis la Adreson de la 221. 

Nomumita en 1830 kiel prefekteja konsilisto, li rezignis sian deputitan mandaton kaj oficiis en tiu posteno ĝis sia morto.

 Literaturo 
« Claude-Louis Rodet », en Adolphe Robert kaj Gaston Cougny, Dictionnaire des parlementaires français, eld. Edgar Bourloton, 1889-1891

 Eksteraj ligiloj 
Datumbazo Sycomore de la Nacia Asembleo de Francio - Arkivo

Kategorio:Deputitoj de la julia monarkio
Kategorio:Deputitoj de la franca Resurtronigo
Kategorio:Deputitoj de Ain